पाएं अपने शहर की ताज़ा ख़बरें और फ्री ई-पेपरडाउनलोड करें
प्रदेश की राजधानी जयपुर में बादलों ने दिन भर खूब ललचाया, लेकिन आधी रात खूब बरसे। राज्य के कई अन्य जिलों पर मौसम मेहरबान हुआ और जमकर बारिश हुई। अलवर के मुंडावर में तो ओले तक गिरे हैं, जबकि झुंझुनूं और सीकर में आंधी के बाद तेज बारिश हुई है। दौसा में बूंदाबांदी का दौर चल रहा है। कुछ स्थानों पर बिजली भी चमक रही है। बीकानेर, दौसा और धौलपुर में मौसम सुहाना हो गया है। भरतपुर में देर शाम बदला मौसम आफत लेकर आया। बिजली गिरने से एक दंपति की मौत हो गई।
बताया जा रहा है कि यह बारिश किसानों के लिए अच्छी साबित हो सकती है। बुवाई के समय इस तरह की बारिश का फायदा आने वाली फसल को होता ही है। मौसम विभाग के अनुसार, इस तरह का मौसम आने वाले दिनों में भी रहने वाला है। कई अन्य जिलों में बारिश के आसार हैं।
जयपुर में रात करीब 12 बजे जमकर बारिश हुई और पूरा शहर भिगो दिया। हालांकि बहुत तेज नहीं थी, लेकिन इतनी जरूर थी कि जगह-जगह पानी भर गया। करीब आधा घंटा तक यह सिलसिला चला, उसके बाद बूंदाबांदी भी आधा घंटा और चली। मौसम सुहाना हो गया।
एक साल पहले हुई थी शादी, बिजली गिरी और मौत
भरतपुर में बदला मौसम एक दंपति को लील गया। दोनों की एक साल पहले शादी हुई थी। सेवर इलाके के गांव ककलपुरा में आकाशीय बिजली गिरने से राजपाल और उसकी पत्नी सविता की मौत हो गई। दोनों अपने घर के बहार पेड़ के नीचे बंधी गायों को चारा डाल रहे थे, तभी अचानक आकाशीय बिजली गिरी। दोनों की मौके पर ही मौत हो गई। जिस पेड़ से पशु बंधे हुए थे, वह पूरी तरह से फट गया। हालांकि पशुओं के मामूली चोटे आई हैं। ग्रामीणों ने बताया की मृतक राजपाल और उसकी पत्नी सविता की शादी करीब डेढ़ साल पहले हुई थी। उनके 6 माह की बच्ची है।
मुंडावर में गिरे चने के आकार के ओले
अलवर के मुण्डावर में चने के आकार के ओलों के साथ अच्छी बारिश हुई। वहीं, जिले के अन्य हिस्सों में भी हलकी बारिश हुई है। जिससे आमजन को गर्मी से काफी राहत मिली है। मौसम के जानकारों का कहना है कि मई माह में ओले बहुत कम गिरते हैं।
सीकर में जोरदार बारिश
सीकर शहर में गुरुवार को जोरदार बारिश हुई। शहर के अलावा खंडेला, धोद व आसपास के कई इलाकों में बरसात कहीं ज्यादा कहीं कम रही। तेज हवाओं के साथ शुरू हुई बारिश से जगह-जगह पानी भर गया। देर तक बारिश का दौर जारी रहा। मौसम भी सुहाना हो गया। पश्चिमी विक्षोभ के कारण एक बार फिर मौसम का मिजाज बदल गया।
तेज आंधी से प्रभावित जनजीवन
शेखावटी के झुंझुनूं जिले में तेज आंधी के बाद बारिश आई। आंधी इतनी तेज थी कि जनजीवन पूरी पूरी तरह प्रभावित रहा। आंधी से आई धूल घरों में घुस गई। पेड़ों की टहनियां टूट कर गिर गईं। इसके बाद तेज बारिश ने राहत दी। अभी भी बूंदाबांदी का दौर जारी है।
बीकानेर, दौसा और धौलपुर में राहत
बीकानेर में आंधी नहीं थी, लेकिन बारिश से मौसम बदल गया। शहर के अलावा गजनेर, नाल व जैसलमेर मार्ग पर बारिश हुई है। गजनेर में करीब दो घंटे तक रुक रुककर बारिश होती रही। गांव में सड़कों पर जगह जगह पानी भर गया। वहीं इस पूरे क्षेत्र में मौसम खुशनुमा हो गया है। इसी तरह दौसा और धौलपुर में भी बारिश से मौसम अच्छा हो गया है। बूंदाबांदी का दौर लगातार जारी रहने से मौसम में ठंडक घुल गई है। बांसवाड़ा और नागौर में भी देर शाम बारिश हुई।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva awa_Deva hin_Deva hin_Deva hin_Deva bho_Deva awa_Deva awa_Deva hin_Deva bho_Deva hin_Deva zho_Hant eng_Latn